CELEX: 52014PC0267
Language: mt
Date: 2014-05-08
Title: Proposta għal DEĊIŻJONI TAL-KUNSILL li tistabbilixxi l-pożizzjoni li għandha tiġi adottata f’isem l-Unjoni Ewropea fir-rigward tal-proposti għal emendi tal-Appendiċi  tal-Konvenzjoni dwar il-konservazzjoni tal-ispeċijiet migratorji ta’ annimali selvaġġi fil-kuntest tal-ħdax-il laqgħa tal-Konferenza tal-Partijiet

|
			
		
		
		52014PC0267
		
			Proposta għal DEĊIŻJONI TAL-KUNSILL li tistabbilixxi l-pożizzjoni li għandha tiġi adottata f’isem l-Unjoni Ewropea fir-rigward tal-proposti għal emendi tal-Appendiċi  tal-Konvenzjoni dwar il-konservazzjoni tal-ispeċijiet migratorji ta’ annimali selvaġġi fil-kuntest tal-ħdax-il laqgħa tal-Konferenza tal-Partijiet /* COM/2014/0267 final - 2014/0139 (NLE) */
			
				
		
		
			
			   	MEMORANDUM TA’ SPJEGAZZJONI
1. L-għan tal-Konvenzjoni dwar
il-konservazzjoni tal-ispeċijiet migratorji tal-annimali
selvaġġi (magħrufa wkoll bħala s-CMS jew il-Konvenzjoni ta’
Bonn) hu li jiġu kkonservati l-ispeċijiet migratorji tal-art, tal-baħar
u avjarji matul il-medda migratorja kollha tagħhom. Huwa trattat
intergovernattiv, konkluż taħt il-patroċinju tal-Programm
tan-Nazzjonijiet Uniti għall-Ambjent, li jittratta l-konservazzjoni
tal-ħajja selvaġġa u l-ħabitats fuq skala dinjija. L-Unjoni
Ewropea ilha Parti mis-CMS mill-1 ta’ Novembru 1983[1].
2. L-ispeċijiet migratorji li
għandhom jiġu kkonservati huma elenkati fl-Appendiċi I
(speċijiet fil-periklu li jinqerdu ) u II (speċijiet li
għandhom ikunu s-suġġetti ta' ftehimiet) tal-Konvenzjoni.
3. Il-Konferenza tal-Partijiet (Conference of
the Parties) korp tat-teħid tad-deċiżjonijiet tal-Konvenzjoni u
għandha s-setgħat li tivvaluta l-istat ta’ konservazzjoni
tal-ispeċijiet migratorji u, sussegwentement, li temenda l-Appendiċi I
u II tal-Konvenzjoni.
4. F'konformità mal-Artikolu XI
tal-Konvenzjoni, kwalunkwe Parti tista' tressaq proposti għal emenda.
Emenda tal-Appendiċi tidħol fis-seħħ għall-Partijiet
kollha disgħin jum wara l-laqgħa tal-Konferenza tal-Partijiet li fiha
tiġi adottata, ħlief għal dawk il-Partijiet li jagħmlu xi
riżerva.
5. Il-ħdax-il laqgħa tal-Konferenza
tal-Partijiet fil-Konvenzjoni se ssir fi Quito (l-Ekwador) mill-4
sad-9 ta' Novembru 2014. Għal din il-laqgħa, qed
jiġi propost li l-Unjoni tagħmel proposti biex temenda l-Appendiċi I
tal-Konvenzjoni biex iżżid il-protezzjoni tal-ispeċi ta' baleni
tas-subpopolazzjoni Mediterranea Ziphius cavirostris u l-speċi ta'
għasafar Coracias garrulus, matul il-medda migratorja kollha
tagħhom, inkluż barra mill-Unjoni Ewropea, abbażi
tal-kunsiderazzjonijiet li ġejjin: (1) l-inklużjoni ta' dawn
l-ispeċijiet hija xjentifikament soda; (2) din l-inklużjoni hija
konsistenti mal-leġiżlazzjoni tal-UE; u (3) l-Unjoni hija impenjata
f'kooperazzjoni internazzjonali għall-protezzjoni tal-bijodiversità. Dawn
il-proposti ma jeħtieġu l-ebda bidla fil-liġi tal-Unjoni,
minħabba li jikkonċernaw speċijiet li diġà jibbenefikaw
minn protezzjoni xierqa mil-liġi tal-Unjoni, inklużi d-Direttivi dwar
l-Għasafar[2]
u dwar il-Ħabitats. [3]
6. Għal din il-laqgħa, qed jiġi
wkoll propost li l-Unjoni tagħmel proposti biex temenda
l-Appendiċi II tal-Konvenzjoni biex iżżid il-protezzjoni
ta' tliet speċijiet ta' pixxivolpi, jiġifieri l-Alopias
superciliosus, l-Alopias vulpinus u l-Alopias pelagicus,
matul il-medda migratorja kollha tagħhom, inkluż barra mill-Unjoni
Ewropea, abbażi tal-kunsiderazzjonijiet li ġejjin: (1)
l-inklużjoni ta' dawn l-ispeċijiet hija xjentifikament soda; (2) din
l-inklużjoni hija konsistenti mal-leġiżlazzjoni tal-UE u (3)
l-Unjoni hija impenjata f'kooperazzjoni internazzjonali għall-protezzjoni
tal-bijodiversità. Mingħajr ma teħtieġ l-ebda bidla
fil-liġi tal-Unjoni, il-proposta tipprovdi appoġġ addizzjonali
għall-introduzzjoni ta’ ġestjoni kollaborattiva ta’ dawn l-ispeċijiet
permezz tas-CMS innifsu u permezz tal-inklużjoni possibbli tal-ispeċi
fil-Memorandum ta’ Ftehim (MoU) tas-CMS globali dwar il-konservazzjoni
tal-klieb il-baħar migratorji, li tagħha l-Unjoni hija Parti. Se
tikkomplementa u tinkoraġġixxi wkoll sforzi aħjar għall-ġestjoni
tas-sajd fi ħdan Organizzazzjonijiet Reġjonali tal-Ġestjoni
tas-Sajd.
7. Għalhekk huwa meħtieġ li
l-Kunsill jieħu deċiżjoni bl-għan li tkun stabbilta
l-pożizzjoni li għandha tiġi adottata f'isem l-Unjoni
fil-kuntest tal-ħdax-il laqgħa tal-Konferenza tal-Partijiet rigward
il-proposti għal emenda;
8. Is-Segretarjat tal-Konvenzjoni,
f'konformità mal-Artikolu XI (3), stabbilixxa d-data
tas-6 ta' Ġunju 2014 bħala l-iskadenza
għall-preżentazzjoni tal-proposti għal emenda.
9. Qabel il-ħdax-il laqgħa
tal-Konferenza tal-Partijiet, is-Segretarjat tal-Konvenzjoni jista' jikkomunika
proposti li jkunu saru minn Partijiet oħrajn sabiex jiġu emendati
l-Appendiċi I u II tal-Konvenzjoni, li jistgħu jirrikjedu
wkoll deċiżjoni li tistabbilixxi l-pożizzjoni li għandha
tkun adottata f'isem l-Unjoni rigward dawk il-proposti.
2014/0139 (NLE)
Proposta għal
DEĊIŻJONI TAL-KUNSILL
li tistabbilixxi l-pożizzjoni li
għandha tiġi adottata f’isem l-Unjoni Ewropea fir-rigward
tal-proposti għal emendi tal-Appendiċi  tal-Konvenzjoni dwar
il-konservazzjoni tal-ispeċijiet migratorji ta’ annimali
selvaġġi fil-kuntest tal-ħdax-il laqgħa tal-Konferenza
tal-Partijiet 
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b’mod partikolari l-Artikolu 192(1)
flimkien mal-Artikolu 218(9) tiegħu,
Wara li kkunsidra l-proposta mill-Kummissjoni
Ewropea,
Billi:
(1)       Bħala Parti mill-Konvenzjoni
dwar il-konservazzjoni ta' speċijiet migratorji ta' annimali
selvaġġi ("Il-Konvenzjoni") kif approvat
bid-Deċiżjoni tal-Kunsill 82/461/KEE[4],
l-Unjoni tista' tipproponi emendi tal-Appendiċi tal-Konvenzjoni li
jelenkaw l-ispeċijiet li għandhom ikunu kkonservati.
(2)       Il-Konferenza tal-Partijiet
korp tat-teħid tad-deċiżjonijiet tal-Konvenzjoni u għandha
s-setgħat li tivvaluta l-istat ta’ konservazzjoni tal-ispeċijiet
migratorji u, sussegwentement, li temenda l-Appendiċi I u II
tal-Konvenzjoni.
(3)       Jidher li l-inklużjoni
tal-ispeċijiet Coracias garrulus u s-subpopolazzjoni Mediterranea
tal-ispeċi Ziphius cavirostris fl-Appendiċi I
għandha bażi xjentifka soda f'konformità mal-leġiżlazzjoni
tal-Unjoni u mal-impenn tal-Unjoni fil-kooperazzjoni internazzjonali
għall-protezzjoni tal-bijodiversità.
(4)       Jidher li l-inklużjoni
tal-ispeċijiet Alopias superciliosus, Alopias vulpinus u Alopias
pelagicus fl-Appendiċi II għandha bażi xjentifka soda
f'konformità mal-leġiżlazzjoni tal-Unjoni u mal-impenn tal-Unjoni
fil-kooperazzjoni internazzjonali għall-protezzjoni tal-bijodiversità.
(5)       Fil-kuntest tal-ħdax-il
laqgħa tal-Konferenza tal-Partijiet li se ssir fi Quito (l-Ekwador) mill-4
sad-9 ta' Novembru 2014, l-Unjoni għandha tagħmel
proposti biex temenda l-Appendiċi I biex iżżid
l-ispeċi Coracias garrulus u s-subpopolazzjoni Mediterranea
tal-ispeċi Ziphius cavirostris, u temenda l-Appendiċi II biex
iżżid l-ispeċijiet Alopias superciliosus, Alopias vulpinus u
Alopias pelagicus.
(6)       Dawn il-proposti se jkunu
kkomunikati lis-Segretarjat tal-Konvenzjoni,
ADOTTA DIN ID-DEĊIŻJONI:
Artikolu Waħdieni
Fil-kuntest tal-ħdax-il laqgħa
tal-Konferenza tal-Partijiet għall-Konvenzjoni dwar il-konservazzjoni
tal-ispeċijiet migratorji tal-annimali selvaġġi, il-Kummissjoni
hija b’dan awtorizzata biex tissottometti, f’isem l-Unjoni Ewropea, proposta
għal emenda tal-Appendiċi I tal-Konvenzjoni dwar il-konservazzjoni
ta’ speċijiet migratorji ta’ annimali selvaġġi sabiex jinkludi
l-ispeċijiet Coracias garrulus u s-subpopolazzjoni Mediterranea
tal-ispeċi Ziphius cavirostris u proposta għal emenda
tal-Appendiċi II tal-Konvenzjoni sabiex jinkludi l-ispeċijiet Alopias
superciliosus, Alopias vulpinus u Alopias pelagicus. 
Il-Kummissjoni għandha tikkomunika dawn
il-proposti lis-Segretarjat tal-Konvenzjoni.
Magħmul fi Brussell,
                                                                       Għall-Kunsill
                                                                       Il-President
[1]               Id-Deċiżjoni
tal-Kunsill 82/461/KEE tal-24 ta’ Ġunju 1982, li
tirrigwarda l-konklużjoni tal-Konvenzjoni dwar il-konservazzjoni ta'
l-ispeċje migratorji tal-annimali selvaġġi, ĠU L 210,
24.6.1982, p. 10.
[2]               Id-Direttiva tal-Kunsill 79/409/KEE
tat-2 ta' April 1979 dwar il-konservazzjoni tal-għasafar
selvaġġi, ĠU L 103, 25.4.1979, p. 1.
[3]               Id-Direttiva tal-Kunsill 92/43/KEE
tal-21 ta’ Mejju 1992 dwar il-konservazzjoni tal-ħabitat
naturali u tal-fawna u l-flora selvaġġa, ĠU L 206,
22.7.1992, p. 7.
[4]               Id-Deċiżjoni tal-Kunsill 82/461/KEE
tal-24 ta’ Ġunju 1982, li tirrigwarda l-konklużjoni
tal-Konvenzjoni dwar il-konservazzjoni tal-ispeċje migratorji tal-annimali
selvaġġi, (ĠU L 210, 24.6.1982, p. 10).